Imaginació, enginy i art es donen cita en l’última activitat d’animació lectora del mes de febrer en la Biblioteca Infantil
2025-07-24

Crear escenes de conte, un món imaginari…pintar-ho, mostrar-ho, ser part d’ell… tot açò ofereix la Biblioteca Infantil de Burjassot en la seua última activitat gratuïta d’animació lectora del mes de febrer dedicada, novament, al clàssic de Lewis Carroll, Alicia en el país de les meravelles.

En aquest cas, els participants tindran l’oportunitat de conéixer l’autor del llibre i com li va sorgir la idea d’escriure’l, en definitiva, com va sorgir el conte que tant agrada els més xicotets de la casa. L’activitat tindrà lloc el dimecres 24 de febrer a les 18 hores en la Biblioteca Infantil.

Després d’explicar-los com es va crear el conte, la tècnic responsable de l’activitat convidarà els xiquets a crear, mitjançant il·lustracions, una escena del conte o, per què no, a crear un món imaginari, inventat per ells mateixos, al qual li posaran nom i mostraran a la resta de participants.

Imaginació, enginy, art…tot tindrà cabuda en aquesta nova activitat d’animació lectora de la Biblioteca Infantil que tanca els tallers del mes de febrer.